الجنرال جان باتيست كليبر (Jean-Baptiste Kléber) (9 مارس 1753 ستراسبورج - 14 يونيه 1800 القاهره) قائد عسكرى فرنسي فى حروب الثوره الفرنسيه . اتولد كليبر يوم 9 مارس 1753 فى مدينة ستراسبورج فى فرنسا ، ابتدا حياته فى خدمة عيلة هابسبورج . وفى سنة 1791 اتطوع فى الجيش الفرنسي واترقى بسرعة لغاية لما وصل لرتبة جنرال . خدم كليبر فى راينلاند اثناء حرب التحالف الاول اللى ابتدت سنة 1792 وانتهت سنة 1797 ، وكمان اشترك فى حرب فونديه سنة 1793 اللى نجحت فى قمع تمرد الملكيين . وكان تقاعد لفترة قصيرة بعد توقيع معاهدة كامبو فورميو قبل مايرجعه الجنرال نابوليون بونابارت للخدمة العسكرية مرة تانية سنة 1797 . فى سنة 1798 اشترك كليبر مع الجنرال نابوليون بونابارت فى الحمله الفرنسيه ، وشارك فى احتلال جزيرة مالطا يوم 11 يونيه 1798 ووصل مع قوات الحمله الفرنسيه لمدينة الاسكندريه يوم 1 يوليه 1798 واتصاب إصابة جامدة فى راسه بسبب النيران اللى اطلقتها حامية الاسكندريه على القوات الفرنسية . بعدما احتلت القوات الفرنسية مدينة الاسكندريه يوم 2 يوليه 1798 عينه الجنرال نابوليون بونابارت حاكما عسكريا على الاسكندريه . وبعدما اتولى منصبه بفترة قصيرة أمر بالقبض على الزعيم الوطنى المصرى محمد كريم بسبب تعاونه مع الفدائيين المصريين فى مقاومة الحمله الفرنسيه و أرسله للجنرال نابوليون بونابارت فى القاهره وهناك اتحاكم محاكمة صورية انتهت بإصدار الحكم عليه بالاعدام رميا بالرصاص واتنفذ فيه الحكم يوم 6 سبتمبر 1798 فى ميدان الرميلة فى القاهره .